नेपालगन्ज म्याराथनको तयारी
शान्ति सम्झौता भएको स्मरणमा मंसिर ५ मा नेपालगन्जमा बर्सेनि हुने म्याराथनअन्तर्गत यस वर्षको तयारी तीव्र पारिएको छ । नेपालगन्ज म्याराथन तेस्रो संस्करणमा हुँदै छ । क्रियटिभ ह्यान्ड्सले सोमबार पत्रकार सम्मेलनबाट तेस्रो संस्करणको कार्यक्रम सार्वजनिक गरेको छ । 
नेपालगन्ज — शान्ति सम्झौता भएको स्मरणमा मंसिर ५ मा नेपालगन्जमा बर्सेनि हुने म्याराथनअन्तर्गत यस वर्षको तयारी तीव्र पारिएको छ । नेपालगन्ज म्याराथन तेस्रो संस्करणमा हुँदै छ । क्रियटिभ ह्यान्ड्सले सोमबार पत्रकार सम्मेलनबाट तेस्रो संस्करणको कार्यक्रम सार्वजनिक गरेको छ ।  यस वर्ष पुरस्कार राशि वृद्धि गरिएको छ । पुरुष खुला विजेताले ५५ हजार रुपैयाँ जित्ने छन् । गत वर्षभन्दा यो ५ हजार बढी हो । दोस्रोले २५ हजार र तेस्रोले १५ हजार प्राप्त गर्ने छन् । आठौं स्थानसम्म आउनेलाई पुरस्कृत गर्ने क्रममा चौथोदेखि आठौंले क्रमश: १०, ८ ७, ६ र ५ हजार पाउने ह्याण्ड्सका अध्यक्ष टीएस टकुरीले बताए ।नेपालगन्ज रंगशालाबाट सुरु भई कोहलपुर चौराहदेखि आठ सय मिटर उत्तरतर्फ पुगी सोही रुट हुँदै पुन: रंगशालामा आएर टुंगिने म्याराथनमा राष्ट्रियस्तरका खेलाडी सहभागी हुने छन् । त्यस्तै जुम्ला, कालिकोट लगायतका कर्णालीका जिल्ला र प्रदेश ५, ६ र ७ का खलाडीले भाग लिँदै आएका छन् । साबिक विजेता आर्मीका कृष्ण बस्नेत हुन् । महिला खुला हाफ म्याराथन विजेताले ३० हजार, उपविजेताले १५ र तेस्रो हुनेले १० हजार पाउने छन् । यसमा छैटौं स्थानसम्म हुने पुरस्कृत हुनेछन् । चौथोले ७ हजार, पाँचौंले ६ हजार र छैटौंले ५ हजार पाउनेछन् । दोस्रो संस्करण कान्छीमाया कोजुले जितेकी थिइन् ।त्यस्तै ५ किलोमिटर छात्रछात्रा दौडमा पनि नगद पुरस्कार राखिएको छ । अपाङगता भएका व्यक्तिका लागि खुला एक किलोमिटर ट्राईसाइकल दौड हुनेछ । म्याराथनलाई भव्य बनाउन विद्यालयस्तरीय एकल नृत्य प्रतियोगितालाई पनि निरन्तरता दिइने आयोजकले जनाएको छ । नेपालगन्ज म्याराथनलाई ब्राइटल्यान्ड स्कुलले मुख्य साझेदारी गर्दै आएको छ । बृहत् शान्तिसम्झौता भएको दिन ०६३ मंसिर ५ को स्मरणमा नेपालगन्ज म्याराथन आयोजना गरिँदै आएको छ ।